ธปท.ชี้ค่าบาทอ่อนแต่ผันผวนไม่มาก
โฆษกธปท.ชี้บาทอ่อนเป็นผลจากเงินเหรียญสหรัฐแข็งค่าขึ้น แต่ยืนยันผันผวนระดับกลางและช่วยหนุนบางภาคธุรกิจ
9 ก.ย. 2558

โฆษกธปท.ชี้บาทอ่อนเป็นผลจากเงินเหรียญสหรัฐแข็งค่าขึ้น แต่ยืนยันผันผวนระดับกลางและช่วยหนุนบางภาคธุรกิจ
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย(ธปท.) กล่าวว่า ค่าเงินบาทที่อ่อนลงในช่วงที่ผ่านมาสะท้อนภาวะของเงินเหรียญสหรัฐที่แข็งค่าขึ้นเมื่อเทียบกับคู่ค้าที่เป็นประเทศกำลังพัฒนา ตามการฟื้นตัวของเศรษฐกิจสหรัฐที่มีความชัดเจนขึ้นเป็นลำดับ ไม่ใช่เป็นปัจจัยเฉพาะเกี่ยวกับประเทศไทยหรือภูมิภาค และถึงค่าเงินบาทจะอ่ินลงแต่ค่าความผันผวนของเงินบาทอยู่ในระดับกลางๆ ของภูมิภาค
ทั้งนี้ ค่าเงินบาทที่อ่อนลงช่วยให้เศรษฐกิจผ่านสภาพคล่องของผู้ส่งออก และทำให้ผู้ส่งออกบางรายสามารถปรับลดราคาสินค้าลงเพื่อให้ราคาที่เสนอขาย (quote) สามารถแข่งขันได้บ้าง จากราคาที่ลดลง แต่การฟื้นตัวของภาคการส่งออกคงต้องอาศัยทั้งการฟื้นตัวที่เข้มแข็งของเศรษฐกิจโลกและการปรับปรุงคุณภาพการผลิตและคุณภาพสินค้าให้ตรงกับความต้องการของตลาดโลก ส่วนต้นทุนการนำเข้าสินค้าทุนที่เพิ่มขึ้นบ้าง คาดว่าจะไม่ใช่ปัจจัยถ่วงหลักของการตัดสินใจว่าจะลงทุนหรือไม่ในช่วงนี้ เพราะขึ้นกับแนวโน้มเศรษฐกิจโดยรวมมากกว่า 
สำหรับภาพรวมเศรษฐกิจทั้งหมด จะได้มีการพิจารณาในการประชุมคณะกรรมการนโยบายการเงิน (กนง.) ในวันที่ 16 ก.ย. 58  ซึ่งในระหว่างนี้จนถึงวันประชุม กนง. จะไม่มีการแสดงความเห็นในเรื่องที่เกี่ยวข้องกับการดำเนินนโยบายการเงิน เนื่องจากอยู่ในช่วงงดให้ความคิดเห็น(silent period) 1 สัปดาห์ก่อนการประชุม กนง.
ด้านการเคลื่อนไหวของเงินบาทเช้านี้ (9 ก.ย.)เปิดตลาดที่ระดับ 36.03/06 บาท/เหรียญสหรัฐ ปรับตัวแข็งค่าขึ้นเล็กน้อยเมื่อเทียบกับระดับปิดตลาดวานนี้ที่ 36.16/18 บาท/เหรียญสหรัฐ ซึ่งเป็นการแข็งค่าขึ้นตามทิศทางสกุลในภูมิภาค